Роми Шнайдер
Роми Шнайдер () е австрийско-немско-френска киноактриса, участвала в немски и френски филми. Двукратна носителка на наградата „Сезар“ в категория „най-добра актриса“ за 1976 и 1979 г.

Биография 
Рожденото ѝ име е Розмари Магдалена Албах-Рети (Rosemarie Magdalena Albach-Retty). Роми Шнайдер е дъщеря на немската актриса Магда Шнайдер и австрийския актьор Волф Албах-Рети. Баба от страна на баща ѝ е Роза Албах-Рети – австрийска актриса, известна в миналото като „австрийската Сара Бернар“. Неин прадядо от страна на баща ѝ е австрийският актьор и режисьор Рудолф Рети.

Първият филм на Роми е „Когато белите люляци цъфтят“. Става изключително известна със снимането във филми за австрийската императрица Сиси, където изпълнява главната роля. В един от своите филми тя играе и кралица Виктория.

Роми напуска семейството си и заминава за Париж при Ален Делон, с когото се запознава, докато снима „Кристин“ (1958 г.). Сгодени са в продължение на 4 години (от 1959 до 1963 г.). По това време Роми Шнайдер се снима в няколко безуспешни филма, докато Ален Делон става все по-известен. По време на снимките на американската комедия „Добрият съсед Сам“, в която Роми участва, Ален Делон започва връзка с актрисата Натали Бартелеми. При завръщането си от Щатите Роми Шнайдер установява, че Ален Делон е напуснал апартамента им. Малко след това последната прави опит за самоубийство. През декември 1963 г. Делон и Шнайдер решават да сложат край на годежа си.

През 1966 година Роми Шнайдер се омъжва за драматурга Хари Майен, а синът им Давид Хаубенщок се ражда на 3 декември 1966 г. През 1969 г. се снима с Ален Делон в „Басейнът“. Бракът ѝ с Хари продължава девет години (до 1975 г.).

Нейният втори съпруг от 1975 е личният ѝ секретар Даниел Биазини (по-млад от нея с 11 години), от когото ражда дъщеря Сара Биазини на 21 юли 1977 г. Бракът ѝ с Даниел трае шест години (до 1981 г.). По сценарий на Даниел Биазини френският кинорежисьор Клод Соте заснима през 1980 г. филма „Лошият син“.

Роми Шнайдер изпада в тежка депресия, след като синът ѝ Давид умира през юли 1981 г., на 14 години, при злополука. Погребението организира Ален Делон. По това време тя има романтична връзка с продуцента Лоран Петен.

Намерена е мъртва на 29 май 1982 г. Тъй като аутопсия на тялото на Роми Шнайдер не е правена, не се знае със сигурност дали сърдечният арест, довел до смъртта ѝ, се дължи на поето количество алкохол и/или лекарства (открити на нейното бюро).

В нейна памет испанският режисьор Педро Алмодовар създава филма „Всичко за майка ми“.

Избрана филмография

Награди 
 Носителка на наградата „Сезар“ за най-добра актриса за 1976 (за "L'important c'est d'aimer") и 1979 г. (за Une histoire simple).

Библиография 
 Тило Вюдра. Роми Шнайдер. С., Рива, 2010, 184 с.

Източници

Външни препратки 

 
 
 Роми Шнайдер Archiv
 Роми Шнайдер De Romy Schneider à Sarah Biasini

Австрийски актьори и актриси
Германски актьори
Френски актриси
Носители на награда Сезар
Родени във Виена
Починали в Париж
Самоубийци